钦定古今图书集成/明伦汇编/氏族典/第342卷 > 刘天和
## 钦定古今图书集成/明伦汇编/氏族典/第342卷 > 刘天和

按《明外史刘天和传》：“天和，字养和，麻城人。曾祖训，山
西参政。祖仲輢，崇德知县。父璲，丰城知县。天和举正
德三年进士，授南京礼部主事。刘瑾黜御史十八人，
改他曹补之，天和与焉。出按陕西，镇守中官廖堂奉
诏办食御物于兰州，天和谓非所部，拒不往。堂奏天
和拒命，诏逮之，谪金坛丞。屡迁湖州知府。嘉靖初，擢”
山西提学副使，累进右副都御史。母忧，服阕，总理河
道。十五年改兵部左侍郎，总制三边军务。迁南京户
部尚书，召为兵部尚书。给事中周怡论天和衰老，遂
乞休归。家居三年卒，谥“庄襄。”天和长身玉立，顾盼伟
如初。举进士，刘瑾欲与叙宗姓，谢不往。